ส่วนที่ 1

ข้อมูลสรุป : ภาพรวมการดำเนินธุรกิจ

-   บริษัท ทาทา สตีล (ประเทศไทย) จำกัด (มหาชน) (“บริษัท” หรือ “TSTH”)
    ประกอบธุรกิจเป็นบริษัทลงทุน (Holding Company) โดยถือหุ้นในบริษัท เอ็น. ที. เอส.
    สตีลกรุ๊ป จำกัด (มหาชน) (“NTS”) กับ บริษัท เหล็กสยาม (2001) จำกัด (“SISC”)
    และบริษัท เหล็กก่อสร้างสยาม จำกัด (“SCSC”) ซึ่งเป็นบริษัทย่อยในสัดส่วนร้อยละ 99.66
    99.99 และ 99.99 ตามลำดับ โดยทั้งสามบริษัทย่อยประกอบธุรกิจผลิตเหล็กทรงยาว ได้แก่
    เหล็กเส้น เหล็กลวด เหล็กรูปพรรณขนาดเล็ก เหล็กเพลา และอื่นๆ
    ซึ่งเป็นผลิตภัณฑ์ที่ใช้ในการก่อสร้าง อุตสาหกรรมยานยนต์ และอุตสาหกรรมที่เกี่ยวเนื่องต่างๆ

-   ผู้ถือหุ้นรายใหญ่ของบริษัทคือ กลุ่มทาทาสตีล ประกอบด้วย Tata Steel Limited (“Tata
    Steel”) บริษัทจดทะเบียนในตลาดหลักทรัพย์ของประเทศอินเดีย และบริษัท NatSteel
    Asia Pte Ltd. (ตั้งอยู่ในประเทศสิงคโปร์ ถือหุ้นโดย Tata Steel
    ในสัดส่วนร้อยละ 100) ปัจจุบันถือหุ้นในบริษัทรวมกันสัดส่วนร้อยละ 67.90
    ของทุนชำระแล้วของบริษัท

-   ณ วันที่ 31 มีนาคม 2551 บริษัทมีทุนจดทะเบียน 11,025.58 ล้านบาท และทุนชำระแล้ว
    8,421.54 ล้านบาท แบ่งเป็นหุ้นสามัญ จำนวน 7,828.37 ล้านหุ้น และหุ้นบุริมสิทธิ จำนวน
    593.17 ล้านหุ้น มูลค่าที่ตราไว้หุ้นละ 1 บาท

-   ผลการดำเนินงานประจำปี 2550-2551 ของบริษัทและบริษัทย่อย นับตั้งแต่วันที่ 1 เมษายน
    2550 ถึงวันที่ 31 มีนาคม 2551 มีรายได้จากการขายรวม 31,193 ล้านบาท
    จากปริมาณขาย 1,433,000 ตัน เปรียบเทียบกับปีก่อน
    (1 เมษายน 2549 ถึงวันที่ 31 มีนาคม 2550) ซึ่งมีรายได้จากการขายรวม 20,470
    ล้านบาท จากปริมาณขาย 1,117,000 ตัน เพิ่มขึ้นร้อยละ 52 และ 28 ตามลำดับ
    โดยเป็นรายได้จากการขายต่างประเทศ 2,647 ล้านบาท เพิ่มขึ้นจากปีก่อนร้อยละ 82
    สำหรับผลกำไรสุทธิของบริษัทมีจำนวน 2,701 ล้านบาท เพิ่มขึ้นจากปีก่อน 1,337 ล้านบาท
    หรือเพิ่มขึ้นร้อยละ 102 ทั้งนี้ เนื่องจากปริมาณขายที่เพิ่มขึ้นอย่างมาก
    ประกอบกับการลดต้นทุนการผลิต ซึ่งเป็นผลมาจากการปรับปรุงการผลิตและงานต่างๆ
    อย่างต่อเนื่อง
    จึงทำให้บริษัทสามารถลดและควบคุมต้นทุนการผลิตและค่าใช้จ่ายชดเชยกับต้นทุนวัตถุดิบที่ขยับตัวสูงขึ้นได้

-   ณ วันที่ 31 มีนาคม 2551 บริษัทและบริษัทย่อยมีสินทรัพย์รวมจำนวน 23,423
    ล้านบาทโดยมีหนี้สิน 6,712
    ล้านบาท เพิ่มขึ้นจากปีก่อนร้อยละ 2 และมีส่วนของผู้ถือหุ้น 16,711 ล้านบาท
    เพิ่มขึ้นจากปีก่อนร้อยละ 17 เนื่องจากมีกำไรสุทธิที่เพิ่มขึ้น
    โดยมีอัตราส่วนหนี้สินต่อส่วนของผู้ถือหุ้น 0.40 : 1 ลดลงจากเมื่อปีก่อนซึ่งมีอัตราส่วนอยู่ที่
    0.46 : 1

-   สำหรับโครงการติดตั้งเตาถลุงเหล็กขนาดเล็ก (Mini Blast Furnace)
    ซึ่งเป็นโครงการผลิตเหล็กเหลว (hot metal) กำลังการผลิตปีละ 500,000 ตัน
    ในพื้นที่ต่อเนื่องกับโรงงานปัจจุบันของ NTS นั้น
    ได้รับบัตรส่งเสริมการลงทุนจากคณะกรรมการส่งเสริมการลงทุน (BOI) เรียบร้อยแล้ว
    โดยได้มีการปรับเพิ่มงบประมาณลงทุนเป็น 3,800 ล้านบาท
    และได้เริ่มดำเนินการตั้งแต่เดือนสิงหาคม 2550
    คาดว่าจะแล้วเสร็จประมาณไตรมาสที่สองของปี 2552

-   ในด้านการบริหารงานและการกำกับดูแลกิจการซึ่งถือเป็นหนึ่งในนโยบายที่สำคัญยิ่งของบริษัท
    โดยนอกเหนือจากการยึดถือปฏิบัติตามหลักบรรษัทภิบาลที่ดีอย่างเคร่งครัดแล้วนั้น
    บริษัทยังได้กำหนดโครงสร้างการบริหารงานจรรยาบรรณในกลุ่มบริษัท ทาทา สตีล
    (ประเทศไทย) จำกัด (มหาชน) ขึ้น
    เพื่อให้การบริหารงานของบริษัทและบริษัทย่อยดำเนินไปตามหลักจรรยาบรรณของ กลุ่มทาทา
    ประเทศอินเดีย อย่างถูกต้องและครบถ้วนเป็นมาตรฐานเดียวกัน

-   บริษัทยังคงมุ่งมั่นที่จะปรับปรุงและเปลี่ยนแปลงให้เกิดนวัตกรรมในหลายๆ ด้าน
    ต่อเนื่องจากปีที่แล้ว โดยการผลักดันปริมาณการผลิตและการจำหน่ายสินค้าให้เพิ่มมากขึ้น
    การลดและควบคุมต้นทุนการผลิตและค่าใช้จ่ายต่างๆ
    รวมทั้งการพัฒนาผลิตภัณฑ์เหล็กลวดและเหล็กคุณภาพสูง ตลอดจนผลิตภัณฑ์ใหม่ๆ
    สำหรับการใช้ในอุตสาหกรรมรถยนต์ อุตสาหกรรมเครื่องใช้ไฟฟ้าและอุตสาหกรรมก่อสร้าง
    ทั้งนี้ จะมุ่งเน้นการปรับปรุง
    การให้บริการและสร้างความพึงพอใจให้แก่ลูกค้าด้วยการปรับปรุง Supply Chain
    Management ซึ่งทั้งหมดนี้จะเป็นการเพิ่มขีดความสามารถในการแข่งขันโดยรวมของบริษัท